[Koncept dokumenti për sëmundje ngjitëse]

Pagat, shërbimet, vizitat në terren, vizitat specialistike, analizat, reagjentët dhe paisjet e domosdoshme etj., të gjitha janë te përfshira ne strukturën e buxhetit aktual. Sa i përket burimeve njerëzore do të analizohet struktura aktuale e programeve të trajnimit pasuniversitar në Shëndetin Publik/Epidemiologji me qëllim të pasqyrimit të funksioneve të shëndetit publik që do të kryhen në nivel lokal dhe kombëtar e që do t ' i përshtaten funksioneve për parandalimin dhe kontrollin e sëmundjeve ngjitëse. KD një fokus të veçantë do t ' i kushtoj dizajnimit të sistemit të mbikëqyrjes i cili ka nevojë për rivlerësim përfshirë dhënien e prioriteteve ndaj sëmundjeve, gatishmërinë, reagimin, menaxhimin e krizave, emergjencat dhe komunikimin e rrezikut. Mbikëqyrja e sistemit të sëmundjeve ngjitëse është raportimi, grumbullimi, analiza, interpretimi, kthimi i informatës dhe ndërmarrja e masave të duhura në bazë të rezultateve të analizës së situatës epidemiologjike. Mbikëqyrja mundëson zbulimin e hershëm të rasteve, reagimin me kohë dhe adekuat dhe aplikimin e masave parandaluese dhe kundërepidemike. Ndërsa një sistem bashkëkohor i mbikëqyrjes epidemiologjike mundëson krahasimin me shtetet tjera në rajon dhe botë. Përmes këtij koncept dokumenti adreson edhe përditësimin e kurrikulave pasuniversitare, të cilat kanë mangësi të epidemiologjisë analitike. Përmes pasurimit të kurrikulave dhe trajnimit dhe ritrajnimit adekuat të epidemiologëve mund të kemi dëshmi dhe projeksione më të besueshme për sëmundje ngjitëse në Kosovë. Aktualisht në Kosovë konfirmimi laboratorik miukrobiologjik i sëmundjeve ngjitëse realizohet në IKShPK, e cila është poashtu laborator referent për disa patogjenë, si dhe në gjashtë QRShP që janë pjesë e IKShPKdhe kanë laboratore për analiza bazike mikrobiologjike. Ky dokument do të analizoj edhe aspektet e rrjetit të laboratorëve të shëndetit publik në Kosovë (IKShPKdhe QRShP), duke i kushtuar vëmendje të veçantë krijimit të qasjes së mirë të klinicistëve, metodat me cilësi të verifikueshme, analizën e kapaciteteve laboratorike, burimeve njerëzore dhe analizën e nevojës për një program kombëtar për kontrollin e jashtëm të cilësisë së të gjitha laboratorëve të angazhuara në hulumtimin mikrobiologjik të pacientëve të dyshimtë në sëmundje ngjitëse ose të konfirmuar, pasuar nga certifikimi i funksioneve bazike të laboratoreve dhe analizën e laboratorëve privatë që janë pjesërisht të integruar në sigurimin e nevojave kombëtare për shërbimet diagnostikuese primare mikrobiologjike dhe për karakterizimin e mëtejshëm, ose raportimin sistematik të rasteve tek autoritetet e shëndetit publik. KD do të analizoj epidemiologjinë e rezistencës antimikrobike në Kosovë që është praktikisht e panjohur dhe infeksionet e lidhura me kujdesin shëndetësor. Pra, ky koncept dokument do të anailzoj kapacitetet për sëmundjet ngjitëse në Kosovë përfshirë kornizën ligjore dhe të politikave, rolet dhe përgjegjësitë institucionale, kapacitetet administrative, burimet njerëzore dhe mekanizmat e monitorimit dhe mbikëqyrjes. Baza mbi të cilën do te mbështet kjo analizë dot jetë raporti i vlerësimit i ECDC për Kosoven që ofron një pasqyrë të qartë te sfidave dhe rekomadimeve për të adresuar këto sfida.

Figura2: Dokumentet përkatëse të politikave, ligjet dhe aktet nënligjore